DEĊIŻJONI TAL-KUMMISSJONI
tal-15 ta’ Novembru 2007
li tidderoga mir-regoli dwar l-oriġini definiti fid-Deċiżjoni tal-Kunsill 2001/822/KE, f’dak li jirrigwarda ċerti prodotti tas-sajd importati mill-Gżejjer Falkland
(notifikata taħt id-dokument numru C(2007) 5393)
(2007/767/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat id-Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjiżi u t-territorji lil hinn mill-baħar mal-Komunità Ewropea (“Deċiżjoni dwar Assoċjazzjoni lil hinn mill-baħar”) (1), u b’mod partikolari l-Artikolu 37 ta’ l-Anness III tagħha,
Billi:
(1)
Fis-7 ta’ Awwissu 2002 il-Kummissjoni adottat id-Deċiżjoni 2002/644/KE li tidderoga mid-definizzjoni tal-kunċett ta’ “prodotti ta’ oriġini” biex tqis il-qagħda speċjali tal-Gżejjer Falkland rigward l-ispeċijiet varji tal-ħut iffriżat taħt l-intestatura NM 0303, l-ispeċijiet varji ta’ flettijiet tal-ħut iffriżat taħt l-intestatura NM 0304 u klamari Loligo ffriżati u klamari Ilex iffriżati taħt l-intestatura NM 0307 (2). Din id-deroga skadiet fil-31 ta’ Awwissu 2007.
(2)
Fil-31 ta’ Lulju 2007, il-Gżejjer Falkland applikaw għal deroga ġdida, fuq perjodu ta’ ħames snin, mir-regoli dwar l-oriġini definiti fl-Anness III tad-Deċiżjoni 2001/822/KE. Din it-talba tkopri kwantità totali annwali ta’ 16 200 tunnellata ta’ ħut iffriżat taħt l-intestatura NM 0303, 5 100 tunnellata ta’ flettijiet tal-ħut iffriżat taħt l-intestatura NM 0304, 57 900 tunnellata ta’ klamari Loligo ffriżati u 47 200 tunnellata klamari Ilex iffriżati taħt l-intestatura NM 0307.
(3)
Il-Gżejjer Falkland ibbażaw t-talba tagħhom fuq il-fatti li għal ħut iffriżat, flettijiet tal-ħut iffriżat u klamari Loligo, qed isir aktar diffiċli ir-reklutaġġ ta’ ekwipaġġ għall-bastimenti tas-sajd tagħhom u bastimenti-fabbriki mill-OCT, il-Komunità jew l-Istati AKP. Rigward il-klamari Illex, il-Gżejjer Falkland jindikaw li mhux l-għarfien tas-sajd speċifiku kollu meħtieġ huwa attwalment disponibbli mill-ekwiġaġġ mill-OCT, il-Komunità jew l-Istati AKP. In-nuqqas ta’ ekwipaġġ mill-OCT, il-Komunità jew l-Istati AKP, joħroġ partikolarment mis-sitwazzjoni ġeografika speċifika tal-Gżejjer Falkland u ma jistax jiġi rimedjat billi tiżdied il-preżenza ta’ flotot tas-sajd tal-Komunità fiż-żona Falkland.
(4)
Għandha tingħata deroga mir-regoli ta’ l-oriġini kif definiti fl-Anness III tad-Deċiżjoni 2001/822/KE għall-prodotti li jaqgħu taħt il-kodiċijiet NM 0303 u 0304, għal klamari Loligo taħt l-intestatura 0307 49 35 u għal klamari Ilex taħt l-intestatura 0307 99 11. Din id-deroga hija ġġustifikata bl-Artikolu 37(1) ta’ dak l-Anness, b’mod partikolari fir-rigward ta’ l-iżvilupp ta’ industrija lokali eżistenti. Id-deroga mill-Artikolu 3(2) d ta’ l-Anness III għandha jipprovdi aktar sigurtà għall-kumpaniji lokali tas-sajd li jiffaċilitaw attivitajiet u swieq ġodda. L-użu tad-deroga mogħtija fl-2002 għadu estremament baxx (51 620 tunnellata taħt l-intestatura NM 0303, 35 320 tunnellata taħt l-intestatura NM 0304, 52 348 tunnellata għal klamari Loligo u 6 720 tunnellata għal klamari Illex tul perjodu ta’ ħames snin). Id-deroga għaldaqstant għandha tingħata għall-kwantitajiet totali annwali li ġejjin, ibbażat fuq il-kwantitajiet totali annwali kif huma koperti bid-deroga ta’ l-2002 i.e. 12 500 tunnellata taħt l-intestatura NM 0303, 5 100 tunnellata taħt l-intestatura NM 0304, 34 600 tunnellata għal klamari Loligo squid taħt NM 0307 49 35 u 31 000 tunnellata għal klamari Illex taħt NM 0307 99 11.
(5)
Suġġett għal konformità ma’ ċertu kondizzjonijiet li għandhom x’jaqsmu ma’ kwantità, sorveljanza u dewmien, id-deroga ma għandhiex tikkawża ħsara serja lill-industrija stabbilita tal-Komunità jew ta’ wieħed jew iktar mill-Istati Membri.
(6)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komuni (3), jistipola r-regoli għall-amministrazzjoni tal-kwoti tariffarji. Dawn ir-Regoli għandhom ikunu applikati mutatis mutandis għall-amministrazzjoni tal-kwantità li għaliha qed tingħata d-deroga kkonċernata.
(7)
Ġaladarba d-Deċiżjoni 2002/822/KE tiskadi fil-31 ta’ Diċembru 2011, jeħtieġ li jiġi previst li d-deroga tkompli tapplika lil hinn mill-31 ta’ Diċembru 2011, jekk qabel dik id-data tiġi adottata deċiżjoni dwar dwar l-assoċjazzjoni tal-pajjiżi u t-territorji lil hinn mill-baħar mal-Komunità Ewropea, jew inkella jekk tiġi estiża d-Deċiżjoni 2001/822/KE.
(8)
Il-miżuri li hemm ipprovdut għalihom fid-Deċiżjoni huma konformi ma’ l-opinjoni tal-Kodiċi tal-Kumitat tad-dwana,
ADOTTAT DIN ID-DEĊIŻJONI:
Artikolu 1
Bħala deroga mill-Anness III tad-Deċiżjoni 2001/822/KE, il-prodotti mis-sajd imsemmija fl-Anness ta’ din id-Deċiżjoni meħuda mill-baħar barra mill-ibħra territorjali għandhom jitqiesu li joriġinaw fil-Gżejjer Falkland fuq il-kondizzjonijiet stabbiliti f’din id-Deċiżjoni.
Artikolu 2
Id-deroga imsemmija fl-Artikolu 1 għandha tapplika għal ħut li jinqabad fil-baħar minn bastimenti jew bastimenti-fabbriki u għall-kwantitajiet annwali stabbiliti fl-Anness ta’ din id-Deċiżjoni li jiġu importati fil-Komunità mill-Gżejjer Falkland mill-1 ta’ Diċembru 2007 sat-30 ta’ Novembru 2012.
Il-bastimenti u l-bastimenti-fabbriki msemmija fl-ewwel paragrafu għandhom jikkonformaw mal-kriterji stabbiliti fl-Artikolu 3(2) ta’ l-Anness III tad-Deċiżjoni 2001/822/KE, minbarra l-punt (d).
Artikolu 3
L-Artikoli 308(a), 308(b) u 308(c) tar-Regolament (KEE) Nru 2454/93 relatati ma’ l-amministrazzjoni tal-kwoti tariffarji japplikaw mutatis mutandis għall-amministrazzjoni tal-kwantitajiet indikati fl-Anness ta’ din id-Deċiżjoni.
Artikolu 4
L-awtoritajiet tad-dwana tal-Gżejjer Falkland għandhom jieħdu l-passi neċessarji biex jagħmlu kontrolli kwantitattivi fuq esportazzjonijiet tal-prodotti msemmija fl-Artikolu 1.
Għal dak il-għan, f’kull ċertifikat li joħorġu wara din id-Deċiżjoni għandu jkun hemm referenza għalihom.
Kull tliet xhur l-awtoritajiet kompetenti tal-Gżejjer Falkland għandhom jibagħtu lill-Kummissjoni dikjarazzjoni tal-kwantitajiet rigward liema ċertifikati taċ-ċaqliq EUR 1 ikunu nħarġu skond din id-Deċiżjoni u n-numru tas-serje ta’ dawk iċ-ċertifikati.
Artikolu 5
Ir-rubrika nru 7 taċ-ċertifikati EUR 1 ippubblikati b’din id-Deċiżjoni għandu jkollha wieħed minn dawn li ġejjin:
-
“Derogation - Decision No …”;
-
“Dérogation - Décision no …”,
bl-indikazzjoni tan-numru ta’ din id-Deċiżjoni.
Artikolu 6
Din id-Deċiżjoni għandha tapplika mill-1 ta’ Diċembru 2007 sat-30 ta’ Novembru 2012.
Madankollu, jekk tiġi adottata sistema ġdida preferenzali minflok id-Deċiżjoni 2001/822/KEE lil hinn mill-31 ta’ Diċembru 2011, jew jekk is-sistema preżenti tiġi estiża, din id-Deċiżjoni għandha tibqa’ tapplika sad-data tat-tmiem ta’ dan is-sistema l-ġdida jew tas-sistema preżenti estiża, imma fi kwalunkwe każ sa mhux aktar tard mit-30 ta’ Novembru 2012.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, 15 ta’ Novembru 2007.